
Информация за текущото състояние на „Специализирана болница за активно лечение на белодробни болести – Св. Пантелеймон” ЕООД, гр. Перник

„Специализирана болница за активно лечение на белодробни болести - Св. Пантелеймон“ ЕООД, гр. Перник („СБАЛББ-Св. Пантелеймон“ ЕООД, гр. Перник) с ЕИК 113513064 е лечебно заведение,  еднолично дружество с ограничена отговорност, в което министърът на здравеопазването упражнява правата на държавата като едноличен собственик на капитала, с предмет на дейност осъществяване на болнична помощ. 
„Специализирана болница за активно лечение на белодробни болести - Св. Пантелеймон“ ЕООД, гр. Перник е специализирана за активно лечение на белодробните болести с над 50 годишна история, с традиции, поддържащи добро качество на лечебно-диагностичния процес. През март 2020 г. „СБАЛББ - Св. Пантелеймон” ЕООД бе първото лечебното заведение на територията в област Перник което започна да приема и лекува пациенти заразени с новия коронавирус, доказани лабораторно, както и такива при които лабораторно вируса не беше установен, но клиничните, рентгенологичните и лабораторни данни насочваха в тази посока. Това са пациенти с тежки увреждания на белите дробове, с нарушения на кръвно-газовата обмяна, при които се налага дълго и продължително лечение.
Мисията на „Специализирана болница за активно лечение на белодробни болести – Св. Пантeлеймон” ЕООД, гр. Перник е насочена към прилагане на научно обосновани и ефективни подходи в борбата с туберкулозата и хроничните белодробни заболявания; осигуряване на равен достъп до специализирана медицинска помощ, независимо от социалния статус, здравноосигурителния статус или местоживеенето на пациента. 
Основните приоритети в развитието са формулирани като реализиране пакет от мерки, насочени към подобряване на ефективността на управлението на лечебното заведение и подобряване  качеството на предоставяните медицински услуги, в т. ч.: подобряване на вътрешната ефективност чрез оптимизиране на легловия фонд, човешките ресурси, подобряване на материалната база, разходите и управлението на дружеството; пазарна и финансова стабилизация на дружеството, чрез разширяване на източниците на приходи, нарастване на предоставяните на здравноосигурените лица услуги, целесъобразно изразходване на средствата и др.
Съгласно заверения от одитор финансов отчет и доклада за дейността на дружеството, към 31.12.2025 г. лечебното заведение регистрира загуба в размер на -203 хил. лв., т.е. наблюдава се прекъсване на положителната тенденция към отчитане на положителен текущ финансов резултат (31 хил. лв. за 2023 г. и 38 хил. лв. печалба за 2024 г). Към 31.12.2025 г. общо финансовият резултат, включващ натрупани загуби от минали години, е загуба от -546 хил. лв. Собственият капитал към 31.12.2025 г., подобно на 2023 г. и 2024 г., продължава да е отрицателна величина и е в размер на -48 хил. лв. 
Към 31.12.2025 г. краткосрочните задължения към доставчици на „СБАЛББ – Св. Пантелеймон” ЕООД, гр. Перник са в размер на 146 хил. лв., като увеличението им спрямо 2024г. (42 хил. лв.) е със 104 хил. лв. Към 31.12.2025 г. от дружеството отчитат наличие на просрочени задължения към доставчици в размер на 72 хил. лв.
През 2025 г., спрямо 2024 г., се отчита увеличение както при общо приходите, така и при общо разходите на лечебното заведение, като темпът на увеличение на разходите изпреварва темпа на увеличение на приходите, което обуславя и отрицателния текущ финансов резултат. Общо приходите на дружеството за 2025 г. са 1 954 хил. лв. и са увеличени с 60 хил. лв., или с 3,17 % спрямо същите за 2024 г. Увеличението при общо разходите за 2025 г. (2 157 хил. лв.) е с 301 хил. лв. спрямо 2024 г. 
Към 31.03.2026 г. приходите на „СБАЛББ - Св. Пантелеймон“ ЕООД, гр. Перник, са 236 хил. евро. От тях 93,7% са приходи от НЗОК, 5,2% са приходи от МЗ и 1,1% са приходи от други източници. Разходите за периода са 278 хил. евро. От тях 16,6% са разходи за материали, 73,2% са разходи за персонал и 10,2% са разходи за външни услуги, амортизации и други. Текущият финансов резултат на дружеството е загуба от -42 хил. евро. Към 31.03.2025 г. текущият финансов резултат на болницата е бил печалба от 11 хил. евро. Към края на разглеждания период дружеството е декапитализирано. Задълженията на дружеството към 31.03.2026 г. са 237 хил. евро. Просрочените задължения на лечебното заведение към 31.03.2026 г. са в размер на 61 хил. евро. 
Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия -   https://reports.appk.government.bg/Public/Public/Organizations поддържана от АППК.
В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/ 	 
